URDHËR

NR. 264, datë 19.4.2019

PËR NDALIMIN E PESHKIMIT NË LIQENIN E ULZËS DHE SHKOPETIT
Në mbështetje të pikës 4, të nenit 102 të Kushtetutës, të pikës 1, të nenit 13, të ligjit nr. 64/2012, datë 31.5.2012 “Për peshkimin”, i ndryshuar, me propozim të Drejtorisë së Politikave dhe Strategjive të Bujqësisë, Sigurisë Ushqimore dhe Zhvillimit Rural,

URDHËROJ:

1. Ndalimin e peshkimit, me çfarëdolloj mjeti dhe metode gjuetie si dhe, mbajtjen në bord, tranzitimin në barkë, zbarkimin e qëllimtë dhe hedhja në treg ose për konsum i të gjitha llojeve të peshqve të familjes së krapit në liqenin e Ulzës dhe të Shkopetit dhe konkretisht:

a) për liqenin e Ulzës, për periudhën 20.4.2019 deri më 31.5.2019.

b) për liqenin e Shkopetit, për periudhën 20.4.2019 deri më 30.6.2019.

2. Ndalimin e peshkimit me rrjeta në fashën breg/liqenore prej 150 ml nga bregu (për liqenin e Ulzës) dhe 100 metra (për liqenin e Shkopetit) dhe konkretisht:

a) për liqenin e Ulzës,  për periudhën 1.6.2019 deri më 30.6.2019.

b) për liqenin e Shkopetit,  për periudhën 1.7.2019 deri më 31.7.2019.

3. Vendbazimi i varkave të peshkimit do të jetë në pikat e caktuara nga OMP-të.

4. Për zbatimin e këtij urdhri, të hartohet një plan i përbashkët operativ veprimi nga Drejtoria e Shërbimeve të Peshkimit dhe Akuakulturës në koordinim me OMP-në, e cila ushtron aktivitet peshkimi në këto dy liqene.

5. Ngarkohet Drejtoria e Politikave dhe Strategjive të Bujqësisë, Sigurisë Ushqimore dhe Zhvillimit Rural, Drejtoria e Shërbimeve të Peshkimit dhe Akuakulturës në vartësi të së cilës Sektori i Inspektimit e Kontrollit të Peshkimit, Organizata e Menaxhimit të Peshkimit të liqeneve të Ulzës dhe Shkopetit, që të monitorojnë zbatimin e Planit Operativ të Veprimit për zbatimin e këtij urdhri, duke bashkëpunuar me strukturat e qeverisjes vendore të Bashkisë së Matit, Drejtorinë e Policisë së Rendit dhe atë Kufitare në Qarkun e Dibrës, Autoritetin Kombëtar të Ushqimit të Qarkut Dibër, si dhe me Njësinë Gjeneruese të H/C-ve Ulzë e Shkopet.

Ky urdhër hyn në fuqi menjëherë dhe publikohet në Fletoren Zyrtare. 

